V období január, február  2013 vykonali inšpektori Slovenskej obchodnej inšpekcie (ďalej len SOI)  kontrolu dodržiavania povinností pri uvádzaní nebezpečných chemických  zmesí obsiahnutých v náplniach pre elektronické cigarety na trh, ustanovených  v zákone č. 67/2010 Z. z. o podmienkach uvedenia chemických látok a chemických zmesí  na  trh  a o  zmene  a doplnení niektorých zákonov (chemický zákon) a  v Nariadení  (ES) č. 1272/2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS  a  1999/45/ES a o zmene a doplnení nariadenia (ES) č. 1907/2006 (ďalej len nariadenie CLP). 
Cieľom  chemického zákona je zabezpečiť, aby sa na trh  dostávali len chemické látky a zmesi s minimálnymi rizikami  pre ľudí a životné prostredie. Z tohto dôvodu sú  stanovené pre podnikateľov, uvádzajúcich ich na trh, prísne kritériá  na ich klasifikáciu, označovanie a balenie. 
Nariadenie CLP implementuje Globálny harmonizovaný systém  klasifikácie a označovania chemických látok a zmesí, vypracovaný Organizáciou Spojených národov. Dodržiavanie harmonizovaných  kritérií  klasifikácie a označovania chemických látok a zmesí zabezpečuje vysokú úroveň ochrany zdravia ľudí a životného prostredia, ako aj efektívne fungovanie vnútorného trhu s látkami a zmesami v rámci EU. Uvedený harmonizačný systém je implementovaný do národnej legislatívy  viacerých štátov sveta a ich  počet sa z roka na rok narastá.
Podľa platnej chemickej  legislatívy podnikateľ je povinný chemickú látku alebo zmes klasifikovať pred jej uvedením na trh. Klasifikácia   sa vyjadrí triedou nebezpečnosti (napr. toxický) a slovným označením špecifického rizika (R-veta). V označení  je potrebné uviesť pre užívateľov okrem príslušného grafického výstražného symbolu a R-vety   aj pokyny  na bezpečné použitie (S-vety) nebezpečnej chemickej zmesi. 
Okrem toho niektoré obaly, uvádzané na trh pre malospotrebiteľov,  je potrebné zabezpečiť spôsobom, ktorý neumožní prístup deťom, ako aj  hmatovo rozlišovateľným spôsobom pred nebezpečenstvom pre ľudí s poruchou zraku a nevidomých. 
Cieľom uvedených požiadaviek je  dostatočne informovať spotrebiteľov o nebezpečných vlastnostiach uvedených výrobkov a tým zabezpečiť  ochranu voči ich možným nepriaznivým účinkom. 
Ďalšou povinnosťou pre podnikateľov je vypracovať na každú nebezpečnú chemickú látku a nebezpečnú chemickú zmes, ktoré uvádzajú na trh,  kartu bezpečnostných údajov (ďalej len KBÚ),  ktorá  obsahuje  podrobné  informácie  o ich   vlastnostiach  ako  aj  opatrenia,  ktoré je potrebné vykonať pri ich náhodnom úniku alebo havárii. Z obsahovej stránky KBÚ musí vyhovovať Nariadeniu Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry. Podnikatelia sú povinní poskytnúť KBÚ odberateľom a Toxikologickému informačnému centru. Poskytnuté informácie v KBÚ umožňujú odborným užívateľom prijať potrebné opatrenia súvisiace s ochranou zdravia a bezpečnosťou na pracovisku pri práci s chemickými faktormi a  ochranou životného prostredia.

Náplne pre elektronické cigarety sú zmesi viacerých chemických látok s rôznymi koncentráciami nikotínu, propán-1,2,3-triolu (glycerol), propán-1,2-diolu (propylénglykol), aromatických látok a ďalších látok. 
Chemická látka nikotín s č. CAS 54-11-5 je klasifikovaná podľa nariadenia CLP ako veľmi toxická pri kontakte s pokožkou, toxická po požití a  toxická  pre vodné organizmy -  môže spôsobiť dlhodobé nepriaznivé účinky vo vodnej zložke životného prostredia. Podľa európskej smernice 1999/45/ES sú pre takto klasifikované látky určené koncentračné limity, podľa ktorých zmes obsahujúca nikotín v koncentrácii 0,1 % a viac bude klasifikovaná ako nebezpečná.

V závislosti od obsahu nikotínu sú náplne pre elektronické cigarety klasifikované ako „škodlivé“ alebo „toxické“ zmesi. 

Slovenská obchodná inšpekcia , ako kontrolný orgán vnútorného trhu je oprávnená pri výkone kontroly preverovať, či podnikatelia dodržiavajú ustanovenia chemického zákona a ukladať pokuty za správne delikty v zmysle § 33 až 35 tohto zákona.
SOI vykonala kontrolu dodržiavania chemickej legislatívy od roku 2003 v šestnástych etapách.
Tri kontrolné akcie boli zamerané na  dodržiavanie povinností podnikateľov  pri uvádzaní nebezpečných chemických látok a nebezpečných chemických zmesí na trh, deväť akcií na kontrolu biocídnych výrobkov,  tri akcie na kontrolu  detergentov a jedna akcia na preverovanie dodržiavania povinnosti predregistrácie  chemických látok.

C i e ľ o m   k o n t r o l y   bolo  preveriť  pri uvádzaní náplní pre elektronické cigarety dodržiavanie povinnosti : 

1)	klasifikovať chemickú zmes pred jej uvedením na trh 
2)	vyhotoviť kartu bezpečnostných údajov (ďalej len KBÚ) 
3)	poskytnúť  KBÚ   Národnému   toxikologickému  informačnému  centru   a každému príjemcovi (okrem spotrebiteľa) 
4)	označovať a baliť chemickú zmes v súlade s požiadavkami  § 46, 47 chemického  zákona  a zákona č. 250/2007 Z.z.
5)	pri propagácii a reklame chemickej zmesi dodržiavať požiadavky § 46 ods. 5. chemického zákona
6)	dodržiavať požiadavky pri  predaji náplní pre elektronické cigarety podľa zákona č. 377/2004 Z.z. a § 52 zákona  č. 355/2007 Z.z..  

Výsledky kontroly

V rámci kontrolnej akcie inšpektori SOI vykonali kontrolu u 117 podnikateľov, z toho u 9 dovozcov, 31 distribútorov a 77  maloobchodných predajcov.  Bolo prekontrolovaných   1267 druhov výrobkov, klasifikovaných ako  nebezpečné chemické zmesi, z čoho 31 druhov u dovozcov, 1068 druhov u distribútorov a 168 druhov u predávajúcich.
Z celkového počtu prekontrolovaných náplní pre elektronické cigarety u 739 druhov boli zistené nedostatky, čo predstavuje 58,3 %.  Na 117 druhov kontrolovaných výrobkov (9.2 %) neboli vypracované KBÚ a  706 druhov výrobkov (55,7 %) bolo nesprávne označených. U 254 druhov  výrobkov (20,0 %) chýbalo na obale hmatové upozornenie na nebezpečenstvo pre ľudí s poruchou zraku a nevidomých. 

Stručný prehľad výsledkov je  uvedený v nasledujúcej tabuľke:

Kontrolo-vaná osoba
	Počet
kontrol.
osôb	Počet kontrol	Počet kontr.
zmesí 	Počet zmesí s nedos-
tatkami	Počet chýbajú-cich
KBÚ	Počet 
KBÚ s nedos-
tatkami 	Počet zmesí s nedost. v označení	Počet zmesí s nedost. v balení	
výrobca	-	-	-	-	-	-	-	-	
dovozca	   9	 10	    31	  10	   4	   3	   9	   1	
distribútor	 31	 52	1068	662	 46	149	655	233	
predávajúci	 77	 94	  168	  67	 67	  10	  42	  20	
Spolu	117	156	1267	739	117	162	706	254	

Všetky  kontrolované subjekty predložili oprávnenia na podnikanie v súlade s požiadavkami na
predmetnú podnikateľskú činnosť.

1. Karta bezpečnostných údajov 

Chemický zákon  ukladá podnikateľovi povinnosť vyhotoviť  KBÚ pre každú nebezpečnú chemickú látku   a každú nebezpečnú chemickú zmes , ktorú uvádza na trh. 
KBÚ je povinný podnikateľ poskytnúť Národnému toxikologickému informačnému centru a  každému odberateľovi  (okrem spotrebiteľa),  najneskôr s prvou dodávkou tak, aby príjemca mohol prijať účinné opatrenia týkajúce sa ochrany života, zdravia ľudí a  životného prostredia.

Prvé kontroly boli vykonané v  maloobchodných predajniach s účelom  zistenia informácií o výrobkoch, ich výrobcoch, dovozcoch resp. distribútoroch. Pri týchto kontrolách predávajúci nemali k dispozícii KBÚ, z tohto dôvodu boli vydané záväzné pokyny na odstránenie zisteného nedostatku, dôsledkom čoho boli distribútori a dovozcovia informovaní o požiadavke chemického zákona vyhotoviť KBÚ. Pri ďalších kontrolách tak u distribútorov ako aj u predávajúcich už predmetný nedostatok bol zistený v podstatne menšom počte.
Počas kontrolnej akcie podnikatelia nemali vypracované KBÚ na 117 druhov náplní pre elektronické cigarety, čo predstavuje 9,2 % z celkového počtu  kontrolovaných.

Povinnosť poskytnúť KBÚ Národnému toxikologickému informačnému centru nebolo splnené u 132 druhov výrobkov (10,4 %). 

Splnenie povinnosti podnikateľa  poskytnúť KBÚ príjemcovi najneskôr s prvou dodávkou chemickej látky alebo zmesi bolo preverované v maloobchodných predajniach, kde   na 40 % kontrolovaných náplní pre elektronické cigarety  neboli KBÚ  k dispozícii. 
 
Uvedené nedostatky boli riešené prijatím dobrovoľných opatrení zo strany  podnikateľských  subjektov, pričom boli inšpektormi uložené opatrenia na nápravu na odstránenie nedostatkov s  určeným termínom. Po splatnosti týchto termínov boli vykonávané následné kontroly, pri ktorých  už boli  nedostatky odstránené a KBÚ vypracované .

KBÚ z obsahovej stránky musí vyhovovať požiadavkám nariadenia REACH .

Z prekontrolovaných   KBÚ  boli zistené nedostatky z obsahovej stránky v 162 prípadoch , čo predstavuje  12,8 %.

Medzi zistené nedostatky patrili:

•	nesprávna alebo chýbajúca informácia o identifikačných údajoch podnikateľa, uvádzajúceho nebezpečnú chemickú zmes na trh,
•	informácie v KBÚ neboli v slovenskom jazyku,
•	nesprávna klasifikácia chemickej zmesi,
•	nesprávne uvedené slovné označenie špecifického rizika,
•	nesprávne uvedené slovné označenie na bezpečné použitie chemickej zmesi.

Napríklad:

•	Na náplne s názvami Solubrius Liquid, Jahoda, Egypt mix, Amerikan mix , Premium , Liqua, Liqua Grape, Flavour Art CoffeeEspresso  Dekang, E- Liquid mentol ,Steamer,

        Jojtech  s rôznymi  arómami  a koncentráciami  nikotínu  nebola  pri  prvej kontrole
        vypracovaná KBÚ.
•	U výrobku Liqua  Smoke Juice Menthol  nebola KBÚ vypracovaná v štátnom jazyku.
•	V KBÚ náplne pre  elektronické cigarety JOJTECH 510 T  chýbala koncentrácia nikotínu, jeho CAS číslo ako aj príslušné  toxikologické informácie.
•	V KBÚ  zmesi E-liquid 30ml/24mg    chýbali  identifikačné údaje subjektu uvádzajúceho chemickú zmes na trh  a  telefónne číslo na núdzové informačné služby.
•	V KBÚ Feellife E-liquid nikotín < 3,6 % bola zmes  klasifikovaná ako škodlivá, pritom  správna klasifikácia je „toxická“. 

2.  Označovanie  chemických zmesí

Na obale každej nebezpečnej chemickej zmesi musia byť údaje, uvedené v § 46 chemického zákona. Podrobnejšie požiadavky na označovanie sú uvedené vo výnose MH SR č. 3/2010 Z.z..

Ku kontrole označovania chemických zmesí inšpektori pristúpili až vtedy, keď  bola k dispozícii správne vypracovaná KBÚ so správnou výslednou klasifikáciou zmesi. Počas kontrolnej akcie bolo prekontrolované označovanie 1267 druhov výrobkov, z čoho 706 druhov, t.j. 55,7 % nebolo v súlade s požiadavkami chemického zákona. 

Najčastejšie boli  zistené nasledujúce nedostatky : 

•	informácie v označení neboli v štátnom jazyku, 
•	chýbali identifikačné údaje podnikateľa, ktorý výrobok uvádzal na trh,
•	nevyhovujúci rozmer a farebné prevedenie výstražného symbolu,
•	chýbal výstražný symbol,
•	chýbalo slovné označenie nebezpečenstva,
•	chýbalo slovné označenie špecifického rizika (R-veta),
•	chýbalo povinné slovné označenie na bezpečné použitie (S-veta),
•	nesprávne slovné označenie R-vety a S-vety,

Napríklad:

•	V označení 14 druhov výrobkov Liqua original smoke juice chýbalo slovné označenie špecifického rizika. U výrobku e-Liquid 30 ml/24 mg chýbalo navyše aj slovné označenie na bezpečné použitie.
•	U výrobkov   Liqua Grape, Solubrius Liquid – 3 druhy, Liqua Original Smoke Juice chýbalo slovné označenie nebezpečenstva, u výrobku Flavour Art CoffeeEspresso chýbalo navyše aj slovné označenie špecifického rizika.
•	U náplní pre elektronické cigarety Écigaro rôznych príchutí, objem 20ml, 50ml, SalubriuS Višňa, SalubriuS Egypt a LIQUA Smoke juice  chýbalo slovné označenie nebezpečenstva „toxický“,  slovné označenie špecifického rizika a slovné označenia na bezpečné použitie. U výrobkov  Liquid for e-smoking LIQUA, LIQI, e- liquid a  DEKANG, e-liguid  chýbalo navyše aj obchodné meno, sídlo a telefónne číslo právnickej osoby, ktorá ich uvádza  na trh a návod na používanie a informácie o zložení boli iba v anglickom jazyku.

•	V označení výrobkov Salubrius S s príchuťou tabak, Liqua original smoke juice, Bright Tobacco , Steamtech Originálna náplň, Green Tea ,  Premium , Liqua, Dekang, 
Jojtech  s rôznymi arómami a koncentráciami nikotínu bol uvedený výstražný  symbol nebezpečenstva v nesprávnom prevedení a to čiernou farbou na bielom pozadí.
•	U výrobkov Vanilla Cartomizér Nick, Cherry Cartomizér Nick  chýbal v označení obsah nikotínu a príslušné výstražné symboly. U výrobkov SalubiuS Tabak a SalubiuS Jahoda chýbal taktiež v označení obsah nikotínu a okrem toho  zmes bola nesprávne klasifikovaná.
•	V označení výrobku e-Liquid 10 ml American Blend  bola uvedená  informácia o zložení a používaní len v nemeckom jazyku, u výrobku e-Liquid 30 ml/24 mg však  bezpečnostné upozornenia boli uvedené len v anglickom jazyku.
•	Informácie v označení  piatich druhov náplní značky VPG báza boli iba v poľskom jazyku, u náplní Orange VG a Desert Ship PGlen  len v anglickom jazyku.
•	U výrobkov  STEAMtech náplň Dekang 10 ml s obsahom nikotínu 11,16,24 mg/ml   chýbalo sídlo a tel. č. právnickej osoby, výstražný symbol a slovné označenie nebezpečenstva, slovné označenie špecifického rizika. 

3.	Balenie  chemických zmesí
 
Balenie chemických zmesí musí spĺňať požiadavky § 3 a 47 chemického zákona.
Pri kontrole balenia chemických zmesí sa inšpektori zamerali hlavne na bezpečnosť obalu, aby  nemohlo  dôjsť  k  úniku  nebezpečnej  zmesi  a  k ohrozeniu  alebo  poškodeniu  zdravia 
ľudí alebo životného prostredia; aby obaly boli zreteľne odlišné od obalov bežne používaných na potraviny, krmivá, pitnú vodu a lieky; aby obaly nemali lákavý tvar alebo takú dekoráciu, ktorá by uvádzala spotrebiteľa do omylu alebo vzbudzovala zvedavosť detí; aby obaly toxických a škodlivých zmesí boli vybavené hmatovým upozornením na 
nebezpečenstvo pre ľudí s poruchou zraku a nevidomých a obaly toxických zmesí  navyše aj  s uzávermi odolnými proti otvoreniu deťmi.

Inšpektori počas kontrolnej akcie zistili  v 254 prípadoch (20,2%) nedostatky v balení, keď obaly neboli vybavené hmatovým upozornením na nebezpečenstvo pre ľudí s poruchou zraku a nevidomých. 

Napríklad:

Obaly náplní s názvom Liqua original smoke juice , Bright Tobacco, STEAMtech náplň DEKANG 10 ml,  e-Liquid 30 ml/24 mg, DEKANG Gold, Chrystal Menthol, Enico Coconut a Enico Coffee neboli vybavené s hmatovým upozornením pre ľudí s poruchou zraku a nevidomých.

2.	Podmienky predaja 

Podľa § 52 zákona č. 355/2007 Z.z. o ochrane, podpore a rozvoji verejného zdravia a o zmene a doplnení niektorých zákonov, veľmi toxické  látky a zmesi sa nesmú vydávať a predávať fyzickým osobám.  Toxické látky a zmesi  môžu byť predávané výhradne osobám starším ako 18 rokov, nemôžu byť predávané v predajniach poživatín a hračiek  a v prípade samoobslužného predaja ich môže vydávať len predavač. 

Podľa § 6 zákona č. 377/2004 Z.z. o ochrane fajčiarov  a o zmene a doplnení niektorých zákonov sa zakazuje  predaj tabakových výrobkov a výrobkov, ktoré sú určené na fajčenie a neobsahujú tabak,  
•	v predajniach potravín okrem predajní, ktoré majú na predaj tabakových výrobkov vyčlenený samostatný priestor alebo stojan, 
•	v predajniach s tovarom určeným pre deti, 
•	v predškolských zariadeniach a na detských ihriskách, v základných školách, v stredných školách a v školských zariadeniach, na vysokých školách, v študentských domovoch, 
•	v zdravotníckych zariadeniach a v zariadeniach sociálnych služieb vrátane stánkov, bufetov a iných predajných miest, ktoré sa nachádzajú v areáli týchto zariadení, 
•	formou podomového predaja a zásielkového predaja.

Počas kontrolnej akcie bolo inšpektormi zistených 7 prípadov, keď náplne pre elektronické cigarety boli predávané cez internet a  jeden prípad, keď náplne  boli predávané v obchode s hračkami.  

N a j z á v a ž n e j š i e    n e d o s t a t k y  boli počas kontrolnej akcie zistené u nasledujúcich výrobkov:
 
•	V označení výrobku LIQUA Smoke juice  náplň do elektronických cigariet rôznych príchutí, objem 10 ml, 30ml, chýbalo telefónne číslo právnickej osoby, ktorá uvádza nebezpečnú chemickú  zmes na trh, slovné označenie nebezpečenosti „ toxický“, slovné označenie špecifického rizika „ R 24 toxický pri kontakte s pokožkou“, slovné označenie na bezpečné použitie bolo  neúplné a výstražný symbol nebezpečnosti „toxický“ bol vyobrazený nesprávne  a to čiernou farbou na bielom pozadí.
•	V KBÚ výrobku Feellife E-liquid nikotín < 3,6 % bola zmes  klasifikovaná ako škodlivá, pritom  správne mala byť  „toxická“. Na obale výrobku  bol uvedený nesprávny  výstražný symbol, chýbal symbol „toxický“ ako aj slovné označenie nebezpečnosti, chýbal slovné označenie špecifického rizika (R 24 toxický pri kontakte s pokožkou) a slovné označenie na bezpečné použitie výrobku (S1 Uchovávajte uzamknuté a S 45 V prípade nehody alebo ak sa necítite dobre, okamžite vyhľadajte lekársku pomoc - ak je to možné, ukážte označenie látky alebo prípravku). 
•	U výrobkov  STEAMtech náplň Dekang 10 ml s obsahom nikotínu 11,16,24 mg/ml   chýbalo sídlo a tel. č. právnickej osoby, ktorá  uvádza nebezpečné chemické  zmesi na trh, ako aj  výstražný symbol a slovné označenie nebezpečenosti, slovné označenie špecifického rizika a obal  nebol vybavený hmatovým upozornením na nebezpečenstvo pre ľudí s poruchou zraku a nevidomých.

Opatrenia

1.	Vo všetkých kontrolovaných prevádzkarniach boli spísané inšpekčné záznamy a  vydané záväzné pokyny na odstránenie zistených nedostatkov. 

2.	Pri zistení nedostatkov boli podnikatelia vyzvaní na ich dobrovoľné odstránenie v súlade s Nariadením Európskeho parlamentu a Rady (ES) č. 765/2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje Nariadenie (EHS) č. 339/93.
Počas kontrolnej akcie boli podnikateľmi dobrovoľne stiahnuté z predaja alebo z trhu 31 druhov náplní pre elektronické cigarety   v hodnote 5840,53 €.

3. Zákazy predaja alebo dodávky boli vydané len v tom prípade, ak výrobky kvôli nedostatkom v označení alebo balení mohli mať za následok ohrozenie zdravia, života ľudí alebo životného prostredia, alebo ak podnikateľ dohodnuté dobrovoľné opatrenia nesplnil včas. 
      V zmysle  §-u 6 ods.1 písm. a, bod 1 zákona č.128/2002 Z.z., o štátnej kontrole vnútorného trhu, vo veciach  ochrany  spotrebiteľa...,  boli  v   26 prevádzkových  jednotkách  uložené opatrenia na  zákaz  predaja a v 5 prevádzkových jednotkách na zákaz dodávky   685 druhov  výrobkov  v  celkovej  hodnote  64 014,01 €  do vykonania nápravy.
     4.  S   podnikateľmi, ktorí sa dopustili opakovane správneho deliktu v oblasti uvedenia nebezpečných chemických zmesí na trh, prípadne nesplnili vydané opatrenie na odstránenie zisteného nedostatku, budú zahájené správne konania o uložení pokút podľa § 36 chemického zákona. 

Záver

Kontrolná akcia bola zameraná na dodržiavanie požiadaviek chemického zákona  a nariadenia CLP pri uvádzaní nebezpečných chemických zmesí obsiahnutých v náplniach pre elektronické cigarety   na trh.

Kontroly boli vykonané u 9 dovozcov, 31 distribútorov a 77  maloobchodných predajcov.  Bolo prekontrolovaných   1267 druhov výrobkov, klasifikovaných ako  nebezpečné chemické zmesi, z čoho u 739 druhov boli zistené nedostatky, čo predstavuje 58,3 %.

Výsledky kontroly poukazujú na skutočnosť, že  podnikatelia, uvádzajúci na trh nebezpečné chemické zmesi s obsahom nikotínu ako náplne pre elektronické cigarety,  nepoznajú dostatočne požiadavky  platnej chemickej legislatívy, keďže u viac ako polovice  kontrolovaných výrobkov bol zistený nedostatok. 

O tomto svedčí aj skutočnosť, že 706  kontrolovaných výrobkov (55,7 %) bolo nesprávne označených. Vo veľkom počte boli také závažné nedostatky, ktoré môžu  ohroziť  zdravie ľudí, ako chýbajúci výstražný symbol,  slovné označenie nebezpečenstva,  slovné označenie špecifického rizika ,   slovné označenie na bezpečné použitie ako aj prípady, keď informácie  v označení neboli v štátnom jazyku. Pritom ide o chemické zmesi s obsahom nikotínu, ktoré sú klasifikované ako škodlivé alebo toxické. Nakoľko údaje v označení sú jediným zdrojom pre spotrebiteľa na získavanie informácií o nebezpečenstve a spôsobe bezpečného používania výrobku, pomerne vysoký obsah nesprávne označených výrobkov  považujeme za veľmi nepriaznivý výsledok.

Podnikatelia pri prvej kontrole nemali vypracované karty bezpečnostných údajov na 117 výrobkov (9,2 %)  a tie  boli zaslané Národnému toxikologickému informačnému centru až po ich vypracovaní.   Boli zistené nedostatky z obsahovej stránky KBÚ v 162 prípadoch , čo predstavuje  12,8 %. Najzávažnejším nedostatkom bola nesprávne stanovená výsledná klasifikácia zmesi  a to „škodlivá“ namiesto „toxickej“.

Kontrolou balenia bolo zistené nedodržanie platnej legislatívy  v 254 prípadoch (20,2%), keď obaly náplní, klasifikované ako „toxické“ alebo „škodlivé“, neboli vybavené hmatovým upozornením na nebezpečenstvo pre ľudí s poruchou zraku a nevidomých.
 
Nedodržanie zákonných požiadaviek na predaj kontrolovaných výrobkov bolo zistených v 8 prípadoch, z toho v 7 prípadoch išiel o predaj náplní pre elektronické cigarety  cez internet a v jednom prípade boli náplne   predávané v obchode s hračkami. Obidve formy predaja pre predmetné výrobky sú zakázané. 

Vzhľadom na dosiahnuté výsledky ako aj na skutočnosť, že náplne pre elektronické cigarety sú ponúkané spotrebiteľom   v  stále  širšom sortimente,  Slovenská obchodná inšpekcia bude tejto problematike naďalej venovať zvýšenú pozornosť.